Vonke spat wanneer Bokke die All Blacks pak | Maroela Media
Dit was nog altyd die span wat die maatstaf gestel het, teen wie 'n mens jouself wil opweeg, die span waarvoor jy (in die ou dae) deur die nag buite die stadion se hekke sou slaap om twee toetskaartjies te bekom.
Die Springbokke en die All Blacks het sedert 1921, toe hulle die eerste keer kragte gemeet het, reeds 96 keer teen mekaar gespeel.
Vir kennisname, die All Blacks was 57 keer aan die wenkant, die Bokke 36 keer en drie toetswedstryde het gelykop geëindig.
In Suid-Afrika was die Bokke 25 keer aan die wenkant, die All Blacks 23 keer met een kragmeting gelykop.
Dis hoekom al die kaartjies vir Saterdag se toetswedstryd in die Rugbykampioenskap op Loftus Versfeld opgeslurp is, al het die All Blacks reeds die Rugbykampioenskap gewen toe hulle vroeg Sondagoggend (SA tyd) in Buenos Aires die Poemas geklop het.
Dit maak nie saak nie, dit sal Saterdag op Loftus oorverdowend wees wanneer die Bokke uitdraf, die bloed sal bruis wanneer die All Blacks Saterdag die haka uitvoer, wanneer Eben Etzebeth of Pieter-Steph du Toit vir Beauden Barrett raakduik.
Dis waar helde gebore is, soos in 1949 toe Okey Geffin die All Blacks voos geskop het, waar Hennie van Zyl in 1960 om die All Blacks se heelagter, Don Clarke, gehol het. Dis waar Joggie Jansen in 1970 vir Wayne Cottrell disnis geduik het, en Gerald Bosch in 1976 vir 33 van die Bokke se 55 punte gesorg het.
Die Bokke het die reeks met 3-1 gewen en net vier drieë gedruk, maar wat maak dit saak as die All Blacks uitoorlê kan word.
Wat van Ray Mordt se drie drieë in 1981 in Auckland – wie sal ooit Joel Stransky se wenskepdoel in 1995 kan vergeet?
Daar was donker dae, soos in 2017 toe die Bokke met 57-0 in Albany afgeslag is, toe hulle in 2003 met 16-52 op Loftus verloor het, toe hulle in 2016 met 16-57 op Kings Park slae gekry het.
Maar daar was ook heuglike dae, soos in 1995 se Wêreldbeker-eindstryd, soos in 2000, toe die Bokke die All Blacks met 46-20 op Ellispark geklop (en ses drieë gedruk) het, soos die oorwinning van 40-26 in 2004 (weer op Ellispark). Die slag toe die Bokke in 2008 vir die eerste keer in Dunedin kon wen (30-28) en onlangs, toe die Bokke die All Blacks 'n paar weke gelede met 36-34 in Wellington getroef het.
Wanneer die Springbokke teen die All Blacks speel, al is dit die 41ste keer sedert 2000, is dit 'n belewenis – wen of verloor.
Ek hoop Rassie het met Faff gesels om die bal te bebou en nie weg te skop nie want die AB ken hou al sy taktiek..speel dai bal asb want dis maak of breek Saterdag.
Dit sal baie spesiaal wees vir alle Bok ondersteuners as ons hul weer kan wen. En dis nie onmoontlik nie. Ongelukkig is dit so dat NZ net so trots is soos ons en gewis vir ons in een groot poging die stryd gaan aansê. Ek glo die telling gaan laag wees , iets soos 17-13 , in wie se guns sal ons eers Saterdagaand weet.
Weet nie so mooi nie! Die bokke moes die Wallabies n loesing gegee het maar het nie! Gaan hul weer hou by dieselfde begin span as teen die All Blacks wat susksesvol was of gaan dit weer n span wees soos teen die Wallabies? Waarom verander jy n span as jy wen teen een van die sterkse spanne ooit op hul tuisveld… Wil hul nou die regte kombinasies en die sterkste span elke keer instoot om te wen en reg te maak vir die wereld beker of is dit nou maar weer n geval soos altyd van bevredig die rugby… Lees meer »
My familie, vriende en kennisse moet asseblief nie troues, verlowingspartytjies, ens. Saterdag reël nie. Dis nou een wedstryd waarvoor ek nie kan wag nie. My landlyn gaan uitgeprop wees en my selfoon gaan afgeskakel wees. Die bier sal yskoud wees. Wie gaan wen? Dié voorspelling gaan ek nie maak nie. Hoop nie die skeidsregter foeter dit op met geelkaarte nie.
Ag my aarde tog, dink enige iemand dat n briljante skrumskakel doelbewus sommer so op sy eie balle sal skop sonder rede. Ontleed wedstryde in geheel en sien dan wat die doel daarmee was. Bal behou beteken nie noodwendig punte aanteken nie, geleenthede moet geskep word deur soms doelbewuste uitlokking van jou teenstaanders, taktiese spel. Faf hou hulle aan die raai en haal die druk van 10 af. Takties word doelbewus nie altyd uitgeskop nie, laat hulle terug en uitskop en kry weer die lynstaan. Gaan kritiseer eerder die kaptein wat jy nooit op die veld sien praat met sy… Lees meer »